b'\n_START_ARTICLE_\nLietuvos Respublikos valstyb\xc4\x97s saugumo departamentas\n_START_SECTION_\n\xc5\xbdvalgyba:\n_START_PARAGRAPH_\nPagrindinis \xc5\xbevalgybos u\xc5\xbedavinys \xe2\x80\x93 nustatyti\xc2\xa0i\xc5\xa1 u\xc5\xbesienio kylan\xc4\x8dias gr\xc4\x97smes, galin\xc4\x8dias tur\xc4\x97ti reik\xc5\xa1m\xc4\x97s valstyb\xc4\x97s suverenitetui, teritorijos nelie\xc4\x8diamybei ir vientisumui, konstitucinei santvarkai, valstyb\xc4\x97s interesams, gynybinei ir ekonominei galiai._NEWLINE_VSD bendradarbiauja su kit\xc5\xb3 valstybi\xc5\xb3 \xc5\xbevalgybos ir specialiosiomis tarnybomis Europos ir transatlantinio saugumo u\xc5\xbetikrinimo srityje.\n_START_SECTION_\n\xc4\xaeslaptintos informacijos apsauga\n_START_PARAGRAPH_\nVSD, atlikdamas pavest\xc4\x85 \xc4\xafslaptintos informacijos apsaugos funkcij\xc4\x85, tikrina fizini\xc5\xb3 asmen\xc5\xb3 bei \xc5\xabkio subjekt\xc5\xb3, kuriems reikalinga susipa\xc5\xbeinti su \xc4\xafslaptinta informacija, atitikim\xc4\x85 teis\xc4\x97s akt\xc5\xb3 nustatytiems reikalavimams, atlieka \xc4\xafslaptintos informacijos apsaugai keliam\xc5\xb3 reikalavim\xc5\xb3 laikymosi kontrol\xc4\x99 bei kitus \xc4\xafslaptintos informacijos apsaugos veiksmus.\n_START_SECTION_\nTarpukaris\n_START_PARAGRAPH_\nNepriklausomos Lietuvos valstyb\xc4\x97s k\xc5\xabrimosi pirmojo etapo (1918\xe2\x80\x931922 m.) specifika l\xc4\x97m\xc4\x97, kad slaptoji tarnyba pirmiausia buvo \xc4\xafsteigta kariuomen\xc4\x97je 1918 m. spalio 27 dien\xc4\x85. Tuo metu kaip tik karin\xc4\x97s paj\xc4\x97gos buvo Lietuvos nacionalinio saugumo garantas. Kariuomen\xc4\x97je veikusi slaptoji tarnyba i\xc5\xa1 nedidel\xc4\x97s \xc5\xbdini\xc5\xb3 dalies pavirto gerai organizuota \xc4\xafstaiga\xc2\xa0\xe2\x80\x93\xc2\xa0 \xc5\xbdvalgybos skyriumi._NEWLINE_Tik 1923 m., kai pad\xc4\x97tis Ryt\xc5\xb3 Europoje stabilizavosi ir Lietuvos valstyb\xc4\x99 pripa\xc5\xbeino visa tarptautin\xc4\x97 bendruomen\xc4\x97, \xc5\xbevalgybos skyrius buvo reorganizuotas: karin\xc4\x97 \xc5\xbevalgyba ir kontr\xc5\xbevalgyba paliktos kari\xc5\xa1kiams, politinis sekimas (saugumo tarnyba) perduotas Vidaus reikal\xc5\xb3 ministerijai.\xc2\xa0Nuo tada abi buvusio \xc5\xbdvalgybos skyriaus tarnybos pl\xc4\x97tojosi savaranki\xc5\xa1kai.\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0_NEWLINE_1923 m. rugpj\xc5\xab\xc4\x8dio\xe2\x80\x93gruod\xc5\xbeio m\xc4\x97n. ji vadinosi Vidaus reikal\xc5\xb3 ministerijos Kriminaliniu skyriumi \xe2\x80\x9eB\xe2\x80\x9c.\xc2\xa0_NEWLINE_1924\xe2\x80\x931926 m. ji buvo pavadinta Politin\xc4\x97s policijos skyriumi.\xc2\xa0_NEWLINE_1927 m. prad\xc5\xbeioje Politin\xc4\x97s policijos skyrius tapo Kriminalin\xc4\x97s policijos valdybos skyriumi \xe2\x80\x9eA\xe2\x80\x9c, kuris 1928 m.\xc2\xa0tapo I skyriumi.\xc2\xa0_NEWLINE_1933\xc2\xa0met\xc5\xb3 bir\xc5\xbeelio 1-\xc4\x85j\xc4\x85\xc2\xa0Kriminalin\xc4\x97s policijos valdyba buvo reorganizuota \xc4\xaf Valstyb\xc4\x97s saugumo departament\xc4\x85. \xc5\xa0i data\xc2\xa0laikytina VSD\xc2\xa0institucijos \xc4\xafk\xc5\xabrimo diena. Tuomet \xc2\xa0buv\xc4\x99s I skyrius \xc4\x97m\xc4\x97 vadintis\xc2\xa0 Saugumo policija. \xc5\xa0ios \xc5\xbeinybos paskirtis buvo pristabdyti arba nutraukti antivalstybini\xc5\xb3 (komunistini\xc5\xb3, nacistini\xc5\xb3 ar pana\xc5\xa1i\xc5\xb3) grupuo\xc4\x8di\xc5\xb3 veikl\xc4\x85, u\xc5\xbekirsti keli\xc4\x85 \xc4\xafvairi\xc5\xb3 s\xc4\x85mokslinink\xc5\xb3 rengiamiems perversmams ir pu\xc4\x8dams._NEWLINE_4-ajame de\xc5\xa1imtmetyje valstyb\xc4\x97s saugumo tarnyba jau prilygo pana\xc5\xa1ioms Vakar\xc5\xb3 Europos tarnyboms._NEWLINE_1940 m. bir\xc5\xbeelio 10 d. paskutinis Valstyb\xc4\x97s saugumo departamento direktorius A. Povilaitis \xc4\xafsak\xc4\x97 sunaikinti agent\xc5\xabrines bylas ir kitus slaptus dokumentus. 1940 m. bir\xc5\xbeelio 15 d. \xc4\xaf Lietuv\xc4\x85 \xc4\xafried\xc4\x97j\xc4\x99 sovietiniai tankai u\xc5\xbe\xc4\x97m\xc4\x97 pozicijas ir greta Valstyb\xc4\x97s saugumo departamento. Ilgametis saugumo tarnybos vadovas A. Povilaitis tapo viena pirm\xc5\xb3j\xc5\xb3 sovietinio teroro auk\xc5\xb3.\xc2\xa0'